《松鹤》
唐代·元稹

渚宫本坳下，佛庙有台阁。台下三四松，低昂势前却。

是时晴景丽，松梢残雪薄。日色相玲珑，纤云映罗幕。

逡巡九霄外，似振风中铎。渐见尺帛光，孤飞唳空鹤。

裴回耀霜雪，顾慕下寥廓。蹋动樛盘枝，龙蛇互跳跃。

俯瞰九江水，旁瞻万里壑。无心眄乌鸢，有字悲城郭。

清角已沉绝，虞韶亦冥寞。鶱翻勿重留，幸及钧天作。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。